Suid Afrikaanse Nuus Thread - Page 164 - Stormfront
07-08-2007, 04:00 AM #1631
R4,3m kry voete
Miljoene rande is van een van die mees bekende welsynsorganisasies in die Wes-Kaap verduister.
Die gemeenskapsprojek, Meals on Wheels, wat borde kos voorsien vir duisende bejaarde mense in die Wes-Kaap, is oënskynlik van miljoene rande ontneem deur die optrede van een van sy vorige direkteure.
Dié geheim is lank in die donker gehou, maar Kaap-Rapport kan onthul dat mnr. Ockert (Okkie) Oosthuizen, voormalige direkteur van Meals on Wheels, luidens dokumente meer as R4,3 miljoen in publieke skenkings van die organisasie bestee het sonder dat hy daarvoor kan verreken.
Meals on Wheels word bestuur deur die Sewendedag Adventistekerk se welsynsraad, ADRA. Hulle is afhanklik van donasies en skenkings van die publiek af.
Oosthuizen, wat tussen 1996 en 2004 as hoof van ADRA in die Wes-Kaap opgetree het, is glo die persoon agter die stuur van die vermiste miljoene.
In 2004, ná jare se gesukkel om duidelikheid te kry oor Oosthuizen se finansiële doen en late, het Oosthuizen bedank.
Daar is toe besluit dat die ouditeursfirma, Moores Rowland, 'n eksterne oudit moes doen. Maar dit was egter bitter moeilik, aangesien Oosthuizen gebruik gemaak het van sy eie rekenmeester en nie 'n interne een, soos vereis deur ADRA nie.
Oosthuizen het toe vir twee jaar na Ierland vertrek, maar hy het sy volle samewerking aan ADRA beloof.
Mnr. Pierre Birkenstock, wat tydelik die bestuur van ADRA by Oosthuizen oorgeneem het, skryf in 'n brief wat aan Kaap-Rapport gelek is dat Oosthuizen egter geen samewerking gegee het nie en dat hy nie op navrae via e-pos vanuit Ierland gereageer het nie.
Oosthuizen het ook nie al die nodige dokumente voorsien om die oudit te fasiliteer nie en dus kon die ouditeursmaatskappy Moores Rowland slegs die volgende beramings maak:
Oosthuizen het meer as R3,7 miljoen se betalings "sonder die nodige dokumentasie" gedoen;
R220 000 is op kredietkaarttransaksies spandeer sonder die nodige bewysstukke (R100 000 hiervan was kontantonttrekkings);
R45 000 is oorbetaal in 'n onbekende bankrekening;
R24 000 is bestee aan 'n ander maatskappy waarin Oosthuizen belange het.
Volgens ADRA-dokumente was 'n prokureur van die firma Jan S. de Villiers van mening dat "kriminele oortredings (diefstal en bedrog) gepleeg is".
Hy het ook aangeraai dat kriminele klagtes teen Oosthuizen ondersoek moet word. ADRA het egter nooit opgetree nie.
ADRA het die eksterne oudit afgeskiet en hul eie komitee opgestel wat bevind het daar is slegs 'n halfmiljoen rand weg. Oosthuizen is gevra om net R30 000 hiervan terug te betaal.
Daar bestaan ook geen volledige finansiële ouditverslae sedert 2002 vir die organisasie nie, hoewel mnr. Russel Raelly, finansiële direkteur, sê die verslae behoort teen Augustus gereed te wees.
Kaap-Rapport het verskeie kere met Oosthuizen probeer praat, maar hy het botweg geweier.
"As jy hierdie ding skryf, gaan dit baie slegte nuus beteken vir Meals on Wheels. Talle ou mense gaan seerkry," het Oosthuizen by sy spoggerige huis in Somerset-Wes gesê.
"Ek het geen issue nie. Ek het geen aandeel gehad in enige iets nie. Hoekom nou eers, ná drie jaar?" het hy vies gebrul voordat sy seun hul boerboel-hond op ons verslaggewer losgelaat het.
ADRA het by monde van Raelly, wat ná die skandaal aangestel is, hulle gedistansieer van Oosthuizen se optrede.
07-10-2007, 01:26 AM #1632
Sabie nie groot genoeg vir álmal
Sabie. – Misdaad hier is die afgelope Vrydagaand só ’n nekslag toegedien dat net twee sake die res van die naweek aangemeld is.
In klopjagte Vrydag in die dorp en die aangrensende woonbuurt Simile, is twee onwettige kroeë toegemaak en op 49 kartonne onwettige sigarette beslag gelê.
Die sigarette ter waarde van sowat R5 000 is vermoedelik vanuit Mosambiek die land ingesmokkel.
“Dit is die eerste keer dat ons dié soort sigarette in Sabie ontdek,” het insp. Marius van Heerden, polisiewoordvoerder, gesê.
Volgens Van Heerden het tot 50% van die dorp se misdaad die afgelope maande in Simile plaasgevind.
Tydens operasie Ses’fikile (Ons is hier!), onder leiding van supt. Cynthia Mhlanga, stasiekommissaris, is agt onwettige immigrante in hegtenis geneem.
“Sabie is nie meer groot genoeg vir ons én die skelms nie,” het Mhlanga gesê.
07-10-2007, 01:36 AM #1633
Bende dwing geldwa van pad aan Rand
’n Bende gewapende rowers in vier motors het gistermiddag ’n geldwa van die pad gedwing en weggekom met al die kontant.
Dit het op die R554-pad voor Carnival City aan die Oos-Rand gebeur. Geen skote is gevuur en die wagte is nie beseer nie.
’n Nigeriër (33) het gister in die Johannesburg-landdroshof verskyn op aanklagte van die vervalsing van identiteitsdokumente, mediese sertifikate, bankstate en onderrig-kwalifikasies.
Mnr. Victor Azubuike Oforah is verlede Vrydag gearresteer nadat die polisie se georganiseerde misdaad- en intelligensie-eenhede op sy kantoor in Braamfontein toegeslaan het. Verskeie vervalste stempels en dokumente is by die kantoor in die Diamond House-gebou gevind en beslag is gelê op rekenaars.
Hy word van bedrog aangekla en die saak is uitgestel tot volgende Maandag
07-10-2007, 01:40 AM #1634
Bacher raak driftig in Modise se bedrogsaak
Beweerde “vervalste” e-posse tussen dr. Ali Bacher, voormalige hoof van die Verenigde Krieketraad van Suid-Afrika (VKRSA), en mnr. Diteko Modise, die raad se voormalige finansiële bestuurder, het gister in ’n bedrogverhoor in Johannesburg aan die lig gekom.
Bacher het in die handelshof getuig in die saak waar Modise van bedrog van nagenoeg R7,4 miljoen sowel as geldwassery met VKRSA-geld aangekla word.
Uitdrukke van beweerde e-pos-korrespondensie in Maart 2004 waarin Bacher vir Modise toestemming gee om bedrae van R1,65 miljoen en R2,9 miljoen onderskeidelik na die bankrekening van “More Raud,” ’n sogenaamde maatskappy binne PPC Cement, oor te plaas, is in die hof as bewysstuk ingehandig.
Bacher het gister in die getuienisbank aangevoer dié korrespondensie is vervals. “Ek het nóóit dié brief gestuur nie en nóóit sulke toestemming gegee nie,” het Bacher heftig verklaar.
Beeld verneem vanuit die klagstaat die bankrekening waarin die geld uiteindelik “ongemagtig” oorgeplaas is, blyk Modise se private rekening te wees.
Bacher het daarop gewys dat hy nie magtiging gehad het om enige uitbetalings goed te keur nie.
Buitendien, het Bacher aangevoer, ná hy die VKRSA aan die einde van 2000 verlaat het, het hy nie enige verdere verbintenis met dié raad, óf Modise, gehad nie.
Hy het getuig hy het die eerste keer van die beweerde e-posse bewus geraak toe dit in die VKRSA se kantore ontdek is en deur die assistent van mnr. Don James MacIntosh, Modise se opvolger, aan hom gefaks is. Hy het daarna dadelik vir me. Niesha Green, sy persoonlike assistent wat bykans al sy dokumentasie en korrespondensie op rekenaar hanteer het, gebel. Ná sy dit onder oë gehad het, het sy dit as “vervals” verklaar, het Bacher getuig.
“Die krieketwêreld wéét ek gebruik glad nie ’n rekenaar nie – ek het dan die hele 2003 Wêreldbeker-toernooi vanaf 2001 per selfoon gereël. Ek het vanjaar eers geleer hoe om ’n rekenaar te gebruik.”
Die verrigtinge duur môre voort.
) Modise is in Maart 2004 gearresteer ná ’n ondersoek van die VKRSA se ouditeurs weens bewerings van die wanbesteding van die geld. Daar is gevind sowat R7,4 miljoen het uit die raad se geldkas verdwyn toe dit Modise se taak was om al die interne oudits van die VKRSA te behartig.
Modise mag, ongeag sy posisie binne die VKRSA, nie sonder die nodige magtiging uitgawes met die geld aangegaan het nie.
07-10-2007, 01:46 AM #1635
Polisie kry gesteelde skape in huise
BETHLEHEM. – Skape wat vermoedelik van plase tussen Bethlehem en Fouriesburg gesteel is, is in die badkamers en slaapkamers van twee huise in Bohlokong, Bethlehem, gevind.
Sers. Mmako Mophiring, polisiewoordvoerder, sê lede van die Bethlehemse polisie-eenheid teen misdaadvoorkoming het verlede Donderdagoggend vroeg inligting van die gemeenskap ontvang dat daar vermoedelik gesteelde skape in ’n huis aangehou word.
Die polisie het kort hierna ’n lasbrief gekry om by die huis in Naledi, Bohlokong, ondersoek in te stel.
Twee skape is toegesluit in die slaapkamer gekry en nog ses in die badkamer.
Vyf van die skape in die badkamer het kort daarna gevrek, vermoedelik omdat almal in ’n klein ruimte met hul pote vasgebind bo-op mekaar aangehou is.
Die diere kon glad nie beweeg nie. Die Kestell-veediefstaleenheid het die brandmerke op die skape geïdentifiseer en die eienaar is gekontak sodat hy sy drie oorlewende skape kon kom haal.
Dieselfde aand is nog sewe skape in ’n huis naby Captain Charles, Bohlokong, gekry nadat ’n wenk ontvang is. Dié skape was nie gebrandmerk nie en is aan die Kestell-veediefstaleenheid oorhandig.
Die stasiebevelvoerder op Bethlehem, dir. Jan Tsotsetsi, doen ’n beroep op vee-eienaars om hul diere te brandmerk sodat die polisie makliker die eienaars kan opspoor.
07-10-2007, 01:50 AM #1636
Die Suider-Afrikaanse tydbom . . .
SUIDER-AFRIKA lê oopgespalk oor ’n tydbom.
Die jarelange Zimabwe-tragedie wat meegebring is deur die boewery van pres. Robert Mugabe en sy magsdronk heerserskliek, stuur af op ’n verpletterende ineenstorting van Suid-Afrika se noordelike buurman.
Die omvang van die ontsaglike prys wat betaal word vir pres. Thabo Mbeki se stille diplomasie en ander Afrika-leiers wat hul oë gesluit gehou het terwyl dié eens welvarende land doodbloei, kan te groot wees. Vir veral ook Suid-Afrika se plek-plek brose infrastruktuur en wankelende dienslewering wat Suid-Afrikaners self reeds op verskillende terreine faal.
’n Plakkerskamp by Deneysville in die Vrystaat – die soort plekke waarheen honderdduisende meer Zimbabwiese vlugtelinge kan stroom – gee ’n aanduiding hoe plofbaar die situasie in Suid-Afrika reeds is weens dinge soos swak dienslewering.
’n ANC-politikus is wreed deur ’n woedende skare vermoor. Dit gee ’n onheilspellende nuwe dimensie aan betogings teen swak dienslewering waarvan daar reeds duisende per jaar oor die hele Suid-Afrika voorkom.
Veral ook in die Vrystaat was daar verskeie opstande en gewelddadige betogings wat aantoon tot watter mate dinge soos swak dienslewering ’n tydbom is wat dreig om te ontplof.
Te midde van hierdie kommerwekkende verskynsels oral in Suid-Afrika, is daar ook tekens van gevaarlike ander ooreenkomste met die verval-spiraal in Zimbabwe.
Suid-Afrika is nie naastenby naby waar Zimbabwe hom bevind nie. Die hoofopskrif gister in die Sunday Times som die terminale kritieke toestand daar op: Zimbabwe collapses.
Die vraag is egter hoe lank die lonte na die volgende tydbomme ook in die Suid-Afrikaanse samelewing is:
Zimbabwe se val is meegebring toe sy president nie die mag wou prysgee nie en hy en sy korrupte heerserskliek hulle tot ál meer boewery gewend het in al desperater pogings om aan die bewind te bly.
Een daarvan was grondinpalming. Gister lui ’n berig in die Sunday Times: “Duisende mense het vandeesweek voortgegaan om erwe uit te merk op grond wat in private besit is naby Pietermaritzburg, KwaZulu-Natal. Dit ondanks ’n hofbevel wat hulle verbied omdit te doen . . .”
Suid-Afrika het pas die spektakel beleef van sy eie president, Thabo Mbeki, wat net soos Mugabe, nie wil besef sy tyd is verby nie.
En dat Mbeki te midde van ’n siek politieke kultuur wat in sy bewindstermyn geskep is, uitgebak raak selfs binne ’n groot deel van sy eie party, om nie eers te praat van die Cosatu-SAKP-alliansievennote nie.
Op die pas afgelope beleidskonferensie van die ANC, moes ’n onwenslike kompromis uitgewerk word om Mbeki se voorneme om vir ’n derde termyn die ANC te probeer lei, te akkommodeer.
Indien dit nie gedoen is nie, sou Mbeki in die openbaar die vernedering moes smaak van sy eie party wat hard nee sê vir sy politieke ambisies. Dis dieselfde soort boodskappe wat Mugabe nie wou hoor nie. En eindelik ’n land oor die afgrond gestoot het.
Deur die pad vir Mbeki oop te hou om die ANC vir ’n derde termyn te lei, kan hy en sy magskliek oor die volgende bly droom: Van daar af kan hy dan die toutjies agter die skerms bly trek sou sy keuse om by hom as president oor te neem, in 2009 die presidentsamp oorneem.
Mbeki se vernaamste politieke teenstander en die huidige adjunk-president van die ANC, Jacob Zuma, is nie sy keuse om hom op te volg nie.
Indien Zuma oorneem, ’n man wat ook met kommunisme flirteer, sal dit ’n ramp vir Suid-Afrika wees. Die feit dat so ’n groot deel van die ANC hom tot elke prys die volgende president wil hê, wys hoe moreel bankrot groot dele van die ANC in dié stadium is.
Soos tevore in dié kolom uitgewys is, het Mbeki ook nie die morele en politieke statuur om die morele en andersins ontoereikende Zuma se opmars na die presidentskap te stuit nie. Dit ondanks Zuma se duidelike onbevoegdheid vir die presidentsamp.
Mbeki self raak ál meer uitgebak in sy eie party wat veral ook deur sy eie optrede moreel gerysmier is.
Mbeki het deur te weier om die wapenskandaal oop te vlek wat onder sy toesig destyds as adjunk-president beslag gekry het, immers die kiem van die morele verval in die ANC geplant en vertroetel.
Wat aan die wortel van die kwaal van ontoerekeningsvatbaarheid lê wat bydra om die ANC op verskeie terreine te verswak en selfs te verlam. Niemand binne die heerserskliek van Mbeki word tot verantwoording geroep of afgedank nie. Die siekte en verdere mutasies hiervan, soos om die skuld op ander te plaas of die bona fides van kritici verdag te maak deur dinge soos die rassekaart te speel, het vinnig deur die res van die party versprei.
Die gevolg is ’n siek politieke kultuur en nasionale psige. Wat deur die volgende getipeer word: Jackie Selebi, ’n vertroueling van Mbeki, is ’n nasionale verleentheid weens sy vriendskappe en/of verbintenisse in die onderwêreld. Hy word egter as polisiehoof van Suid-Afrika aangehou, met die flou regverdiging van Mbeki: Vertrou my oordeel.
Dit terwyl 52 mense daagliks in Suid-Afrika vermoor word. En ál meer mense selfs in hul eie huise aangeval word.
Tekenend van die al groter ontvouende Suid-Afrikaanse dilemma namate Mbeki nader kom aan wat die verstryking van sy oorheersing van die politieke toneel hier moet wees, is die volgende:
Die omstrede Ronald Suresh Roberts het ’n boek geskryf, The Native Intelligence of Thabo Mbeki. Dis veronderstel om insig te gee in die intellektuele vermoëns van Mbeki. En word deur Mbeki-woordvoerders verdedig.
’n Groot deel hiervan is egter ’n verdagmakery en aanvalle – veral ook op swart meningsvormers wat aan die voorpunt is om vreesloos kritiek te lewer op dit wat in die Mbeki-era in Suid-Afrika verkeerd gaan.
Max du Preez, wie se struggle-getuigskrifte onbesproke is, se oordeel is: God help ons, as Mbeki alles wat in die boek staan, goedgekeur het.
Mbeki het nie die boek gerepudieer nie.
Die opvolgstryd in die ANC waarin Mbeki en Zuma tans die hoofkarakters is, simboliseer die ernstige tekortkominge ná net 13 jaar van demokrasie in Suid-Afrika.
As die ANC as die numeries onbetwiste kolos in ons jong demokrasie nie vinnig en betyds met iets beters vorendag kom nie, kan brandende lonte kort blyk te wees.
07-11-2007, 03:34 AM #1637
Duitser wreed in Namibië vermoor
JOHANNESBURG. – ’n Duitse toeris is wreed in sy vrou se arms tereggestel voordat sy ontvoer, etlike ure aangehou en op ’n verlate bergpad in die Khomas Hochland in Namibië ’n motorongeluk oorleef het om haar nagmerrie-verhaal aan die wêreld te vertel.
Mnr. Johannes Fellinger (57) van Niederland in Duitsland is naby die geskiedkundige Francois Feste, sowat 40 km wes van Windhoek, deur ’n struikrowerbende wat in die gebied bedrywig is en hulle veral op buitelandse toeriste toespits, vermoor, berig Die Republikein.
Mnr. Fellinger se vrou, Elke (52), is met ernstige beserings in die Rooms-Katolieke Hospitaal in Windhoek opgeneem nadat haar ontvoerders die gehuurde voertuig waarmee sy en haar man deur die land sou reis, op die plaas Khomaskop gerol het.
Een van die rowers is erg beseer en hy en sy makkers word nou in die bergagtige gebied gesoek.
Die Fellinger-egpaar se nagmerrie-ervaring het begin skaars 24 uur nadat hulle uit Kanada in die land aangekom het op ’n fotosafari wat bykans ’n maand sou duur.
Mnr. Fellinger, wat ’n foto-ateljee in Niederahr besit, het in Windhoek ’n viertrekvoertuig gehuur om deur die Khomas Hochland na Swakopmund te reis.
Die middag is hulle egter by Francois Feste, die ou “spookhuis” op die plaas Heusis, deur twee gewapende mans oorval en in hul voertuig gedwing.
Die rowers het in Windhoek se rigting gery.
Toe mnr. Fellinger hom egter verset het teen hoe hulle behandel is, is hy doodgeskiet.
Sy lyk is ná sowat vyf ure se rondryery teen ’n helling in ’n rivierloop afgerol.
Later het die bestuurder beheer oor die voertuig verloor en dit omgegooi.
Die passasier is erg beseer in dié ongeluk en hy is deur sy makker uit die bakkie gehelp, op sy rug getel en albei het in die bosse verdwyn.
Die polisie se taakmag uit die Erongo-streek, bygestaan deur ander polisie-eenhede, plaaseienaars en hul werkers, het gister steeds die spoor gevolg.
07-13-2007, 03:01 AM #1638
Vulstasie-bestuurder, petroljoggie trek twee motordiewe vas
Twee diewe het gister sleg tweede gekom teen die bestuurder van ’n vulstasie aan die Wes-Rand waar hulle een van sy kliënte se motor gesteel het terwyl hy besig was om petrol in te gooi.
Mnr. Peter Raschel (30), bestuurder van die Sasol-vulstasie by die R28/Pinehaven-kruising buite Krugersdorp, het gesê hy was “bloot gatvol” toe hy gistermiddag besluit het om in sy eie motor die twee diewe agterna te sit.
Hy en die petroljoggie het die diewe ingehaal, die een gewond en albei in hegtenis geneem.
Mnr. Jo Maboe, assistent-bestuurder van die vulstasie, het gesê die kliënt het omstreeks 15:00 met sy silwer Toyota Corolla by een van die petrolpompe stilgehou.
“Hy het in die winkel ingegaan om iets te koop, maar sy sleutels in die voertuig gelos, omdat die petroljoggie besig was om alles na te gaan.
“Die petroljoggie sê twee mans het na die motor toe gekom en ingeklim.
“Hy het vir hulle gevra wat hulle doen, maar hulle het hom net weggestamp en weggery,” het Maboe gesê.
“Toe ek hoor een van die kliënte se karre is gesteel, het ek en ’n petroljoggie wat alles gesien gebeur het, in my motor gespring en in die rigting gery waarheen hulle gejaag het,” het Raschel vertel.
’n Paar kilometer in Tarlton se rigting het hulle die Toyota langs die pad sien staan.
Dit wil voorkom of die teenkapingstelsel begin werk het.
“Hulle het buite die kar gestaan. Toe hulle besef ons hou vir hulle stil, het die een vir sy wapen in sy broek gemik. Ek het ’n waarskuwingskoot geskiet en hulle beveel om stil te staan.
“Hulle het oor die pad gehardloop en op die middelman omgekyk. Die een het weer gemik om sy wapen uit te haal. Ek het ’n tweede skoot geskiet.”
Sowat 50 m anderkant die pad het Raschel en die petroljoggie weer die diewe in die oog gekry en hy het ’n derde skoot afgevuur.
“Hulle het gaan lê en ons het hulle gearresteer,” het Raschel vertel.
Een dief is in sy bors gewond. Raschel vermoed sy tweede skoot het hom getref.
Volgens Raschel was die polisie vinnig op die toneel en is een dief gearresteer en die ander een na die Leratong-hospitaal geneem.
Volgens Raschel is die kliënt van Botswana en het hy na bewering agtergekom die rowers agtervolg hom van Pretoria af.
07-13-2007, 03:12 AM #1639
Rower sterf en twee beseer in wilde skietgeveg met polisie
Blinkpan. – ’n Rower is dood en twee beseer in ’n wilde skietgeveg van byna 13 min. met die polisie.
’n Groep van ses mans het eergisteraand net voor middernag by die Goedehoop-myn in Mpumalanga opgedaag om ’n rooftog hier uit te voer.
Volgens supt. Sibongile Nkosi, provinsiale polisiewoordvoerder, het die polisie inligting ontvang dat verdagtes in die omgewing van die myn rondbeweeg.
Met die polisie se aankoms op die toneel het die rowers reeds twee van die veiligheidswagte oorrompel, van hul vuurwapens en ’n voertuig beroof en hulle toe gyselaar geneem.
Die rowers het in een van die hoofgeboue op die myn inbeweeg nadat hulle dit met sleutels, wat by die wagte afgeneem is, oopgesluit het.
Die polisie het nader beweeg om die gyselaars te bevry.
“Die rowers het op die polisie geskiet en die polisie het teruggeskiet. Twee verdagtes is gewond. Een, wat in die maag, bors en heupe gewond is, is tans in ’n kritieke toestand in die Middelburg-provinsiale hospitaal. Die ander is in die Witbank-provinsiale hospitaal opgeneem met ’n skietwond in die een been,” het insp. Werner Otto van die georganiseerde misdaad-eenheid se provinsiale opsporingspan gesê.
Een van die verdagtes het in ’n voertuig gespring om weg te jaag, maar polisielede het dit met húl voertuig gestamp. Die verdagte het uitgespring en te voet gevlug.
Intussen het een van die rowers in die gebou, dieper die gange ingevlug.
Hy het hom in die mynbestuurder se kantoorbadkamer vasgeloop en het deurentyd op die polisie geskiet. Die polisie het ’n skokgranaat in die stort, waar hy vasgekeer was, gegooi waarna die verdagte weer op hulle geskiet het. Hulle het teruggeskiet en sy lyk in die stort gevind.
Die verdagtes verskyn Maandag in die landdroshof in Middelburg op aanklagte van gewapende roof, poging tot moord, menseroof, roof van ’n voertuig en die onwettige besit van vuurwapens en ammunisie.
07-13-2007, 03:32 AM #1640
Nou's dit McBride vs motoriste
Motoriste, pasop - mnr. Robert McBride, Ekurhuleni se omstrede metropolisiehoof, het 'n kwota vir boetekaartjies waaraan metropolisielede moet voldoen.
En selfs húlle dink dis onregverdig!
Hulle moet tien boetekaartjies per dag uitskryf, anders sal hul voertuie gekonfiskeer word en sal hulle drie maande lank voetpatrollies moet doen.
Ontstoke metropolisielede het 'n brief van McBride sélf ontvang waarin hulle beveel word om minstens tien verkeersboetes tydens hul skofte van agt uur uit te skryf, ongeag of hulle dag- of nagskof werk.
Die metropolisielede, wat gewoonlik drie saam in 'n motor werk, moet dus as span 30 boetes per dag uitskryf.
"Offisiere wat dit nie doen nie, of nie kán doen nie, sal vir 'n minimum van drie maande op voetpatrollie geplaas word."
Die beampte sal dan vir ses maande die voorgeskrewe aantal boetes moet uitreik voordat hy kan aansoek doen om as 'n mede-bestuurder in 'n voertuig te kan werk.
"Die terugkeer na 'n voertuig toe sal nié 'n outomatiese proses wees nie," lui die brief.
As 'n beampte nié die kerf haal nie, sal hy of sy ook nie oortyd kan werk nie.
Volgens metropolisielede, wat nie hul name wou noem nie, word hulle gedwing om lede van die publiek te teiken om dié kwota te haal. "Ons kan nie ons eie diskresie gebruik nie. As iemand se vrou in kraam is, moet ons nou maar net sê: 'Jammer meneer, jy gaan jou kind se geboorte mis, ek móét 'n kaartjie uitskryf," het 'n beampte gesê.
Hul skofte sluit minstens twee uur se administrasiewerk per dag in en hulle doen gereeld take waar hulle géén boetes kán uitreik nie, soos begeleidingswerk. "Dit maak ook nie saak of jy dag- of nagskof werk nie. Daar word van jou verwag om dieselfde aantal boetes in die nag, wanneer daar nie 'n kar op die pad is nie, uit te skryf." Volgens McBride is hierdie kwotas al 'n jaar lank in werking.
"Ons het beamptes wat in ses maande slegs twee boetes uitskryf. Hierdie is net 'n manier om produktiwiteit op te stoot. Baie beamptes se produktiwiteit is baie laag, maar hulle boek baie ure se oortyd en dié maatreël is om dít te vermy."
Volgens McBride sal beamptes wat nie tien boetes per dag haal nie, nie onbillik behandel word nie en die geleentheid gegun word om te verduidelik waarom hulle nie die kerf kon haal nie.